
                     Nr. 58/XVIII/3

BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU



Vă înaintăm, alăturat, Raportul la proiectul de Lege privind aprobarea Ordonanţei de urgenţă a Guvernului nr.110/2000 pentru aderarea României la Convenţia internaţională privind salvarea, adoptată la Londra la 28 aprilie 1989. 



La întocmirea raportului, comisia a avut în vedere şi avizele transmise de:



- Comisia de politică externă;



- Consiliul Legislativ.



PREŞEDINTE,                                           SECRETAR,

                      István Antal                                              Aurelia Vasile          

RAPORT

asupra proiectului de Lege privind aprobarea Ordonanţei Guvernului nr.110/2000 pentru aderarea României la Convenţia internaţională privind salvarea, adoptată la Londra la 28 aprilie 1989



Cu adresa nr.67 din 19 februarie 2001, Biroul Permanent al Camerei Deputaţilor, în conformitate cu prevederile art.89 din Regulamentul Camerei Deputaţilor, a sesizat în fond Comisia pentru industrii şi servicii, cu dezbaterea şi avizarea acestui proiect de lege. 



Proiectul de lege a fost adoptat de Senat în şedinţa din 12 februarie 2001, cu respectarea prevederilor art.74 alin.(2) din Constituţia României.



Potrivit prevederilor art.60 din Regulamentul Camerei Deputaţilor,  Comisia pentru industrii şi servicii a dezbătut proiectul de lege menţionat mai sus în şedinţa din data de 28.02.2001.



Membrii comisiei au examinat Ordonanţa Guvernului nr.110/2000 supusă aprobării, expunerea de motive la proiectul de lege şi avizele favorabile primite de la Comisia pentru politică externă şi Consiliul Legislativ şi au hotărât cu unanimitate de voturi avizarea favorabilă a proiectului de lege şi trimiterea lui spre dezbatere şi adoptare în plenul Camerei Deputaţilor în forma adoptată de Senat.



Proiectul de lege privind aderarea României la Convenţia Internaţională privind salvarea (SALVAGE 89), adoptată la Londra la 28 aprilie 1989 înlocuieşte o altă convenţie privind dreptul salvării adoptată la Bruxelles în 1910 potrivit căruia un salvator care reuşea să prevină un incident major de poluare, dar care nu reuşea să salveze nava sau încărcătura acesteia, nu avea dreptul la nici o recompensă.



Convenţia internaţională din 1989 remediază această deficienţă, prevăzând o recompensă sporită pentru salvare, care ia în considerare calificarea şi eforturile salvatorului în prevenirea sau minimalizarea daunelor produse mediului înconjurător. Mai mult, convenţia introduce o "compensaţie specială" ce trebuie plătită de către proprietarul navei, salvatorului care nu a reuşit să salveze nava, dar prin acţiunea lui a evitat poluarea mediului înconjurător.



Prevederile Convenţiei SALVAGE se aplică ori de câte ori într-un stat parte apar proceduri judiciare sau de arbitraj privitoare la reglementarea juridică a unor activităţi de salvare a unei nave şi a bunurilor aflate la bordul ei. Se impune să amintim că pentru salvarea vieţii oamenilor aflaţi la bordul navelor aflate în pericol se aplică prevederile Convenţiei internaţionale din 1979 privind căutarea şi salvarea pe mare (SAR), la care România a aderat prin O.G. nr.115/1998 aprobată prin Legea nr.31/1999.



Prin aderarea României la Convenţia internaţională din 1989 privind salvarea (salvage 89) se îndeplinesc şi cerinţele înscrise în Rezoluţia Consiliului European 393 Y 1007 (01) din 8 iunie 1993 cu privire la o politică pentru mări sigure, prin care se recomandă statelor comunitare să ia măsuri în vederea aderării la convenţiile internaţionale adoptate de Organizaţia Maritimă Internaţională.



În raport de obiectul şi conţinutul său proiectul de lege face parte din categoria legilor ordinare.



PREŞEDINTE,                                           SECRETAR,

                      István Antal                                              Aurelia Vasile

Expert,

Viorela Gondoş

